b'\n_START_ARTICLE_\nFilippo Inzaghi\n_START_SECTION_\nKlubbkarriere\n_START_PARAGRAPH_\nInzaghi debuterte som profesjonell spiller i den hjemlige Serie B for den lokale klubben Piacenza. Den f\xc3\xb8rste sesongen (1991/1992) spilte han to kamper. \xc3\x85ret etter fikk han vist talentet som m\xc3\xa5ltyv med tretten fulltreffere p\xc3\xa5 21 kamper for Serie C-klubben UC Albinoleffe. Etter korte opphold i Verona og deretter Piacenza debuterte han i sesongen 1995/1996 for dav\xc3\xa6rende AC Parma, i dag FC Parma, i Serie A, og scoret to m\xc3\xa5l p\xc3\xa5 15 kamper._NEWLINE_Inzaghi etablerte seg som toppspiss i sesongen 1996/1997, da han i sitt andre \xc3\xa5r i Serie A scoret 24 m\xc3\xa5l p\xc3\xa5 33 kamper for Atalanta Bergamo. De italienske toppklubbene ble for alvor oppmerksomme Inzaghis kvaliteter, og i 1997 gikk han til Juventus, hvor han i l\xc3\xb8pet av fire sesonger leverte gode resultater og spilte seg inn p\xc3\xa5 det italienske landslaget._NEWLINE_I 2001 gikk han s\xc3\xa5 til AC Milan, der han blant annet har v\xc3\xa6rt med p\xc3\xa5 \xc3\xa5 vinne Mesterligaen (2003), (2007), og det italienske ligamesterskapet (2004), (2011). Etter \xc3\xa5 v\xc3\xa6rt i klubben i nesten ti \xc3\xa5r, valgte Inzaghi \xc3\xa5 gi seg i Milan i 2012 da kontrakten med Milano-klubben gikk ut._NEWLINE_Den 23. mai 2007 spilte Inzaghi for Milan mot Liverpool i Champions League-finalen, hvor han scorte to m\xc3\xa5l og ble matchvinner for Milan. Den 3. november 2010 mot Real Madrid i CL-gruppespill p\xc3\xa5 San Siro ble Inzaghi historisk da han nettet sine 69. og 70. scoringer i europeisk sammenheng og er den mestscorende spilleren i Europa noensinne. Han slo rekorden til Gerd M\xc3\xbcller og Raul som begge har 68 m\xc3\xa5l hver.\n_START_SECTION_\nInternasjonal karriere\n_START_PARAGRAPH_\nInzaghi spilte for Italia under VM i 1998 og VM i 2002, og var ogs\xc3\xa5 med i troppen til VM i 2006 i Tyskland hvor han scorte ett m\xc3\xa5l.'